Dreamliner
Store norske leksikon,Teknologi og industri,Transport,Luftfart,Luftfartøy,Sivilflytyper,Passasjerfly
Boeing 787 Dreamliner er et avansert tomotors langdistanse passasjerfly utviklet og produsert av amerikanske Boeing Company. Det skiller seg fra tidligere fly i samme klasse ved utstrakt bruk av komposittmaterialer, og ved mer tyngde på passasjerkomfort og lavere driftskostnader.
Historie Dreamliner fløy første gang 15. desember 2009, og den første kommersielle flygningen var med flyselskapet All Nippon Airways 26. oktober 2011 på en charterflygning mellom Tokyo og Hong Kong. De første ruteflygningene var med samme selskap fra 1. november mellom Tokyo, Hiroshima og Okinawa. I alt var 1006 Dreamliner levert ved utgangen av 2021, hvorav 377 787-8, 568 787-9 og 61 787-10.I Norge brukte Norwegian 787-8 og 787-9 Dreamliner fra 2013 til 2021, og Norse Atlantic Airways tok i bruk 787-9 Dreamliner fra 2022. Beskrivelse Med Boeing 787 Dreamliner har man lagt stor vekt på passasjerkomfort. Det har en kabin med større vinduer en andre tilsvarende fly, LED-belysning, kabinklima med blant annet høyere luftfuktighet enn normalt, og kabintrykk som tilsvarer lavere høyde enn vanlig. Spesielt utformede motorgondoler demper støyen fra motorene under flyvning.Ved hjelp av nye produksjonsmetoder, mer drivstofføkonomiske motorer, utstrakt bruk av komposittmaterialer, og blant annet bruk av elektriske kompressorer og pumper (istedenfor hydrauliske og pneumatiske pumper) skal 787 Dreamliner være mindre vedlikeholdskrevende og mer drivstofføkonomisk enn tilsvarende fly. Omlag 50 prosent av flyet består av komposittmaterialer, bare 30 prosent består av tradisjonelle materialer som stål og aluminiumslegeringer. Varianter Dreamliner er levert i tre hovedvarianter; 787-8 som har kapasitet for 230 passasjerer, 787-9 med kapasitet for 300 passasjerer og 787-10 med kapasitet for 330 passasjerer. 787-9 fløy første gang 17. september 2013 og ble levert fra juli 2014. Den største varianten 787-10 fløy første gang 31. mars 2017, og det første flyet ble overlevert flyseskapet Singapore Airlines i mars 2018. Spesifikasjoner Dreamliner leveres med enten to General Electric GEnx eller to Rolls-Royce Trent 1000 turbofanmotorer (se flymotor), hver med en skyvkraft på henholdsvis 244 kilonewton og 311 kilonewton. Følgende spesifikasjoner er for varianten 787-8 Dreamliner: Vingespenn: 60,12 meter Lengde: 56,72 meter Maksimal startvekt: 228 tonn  Marsjfart: 913 kilometer i timen (mach 0,85) Rekkevidde: 15 200 kilometer Les mer i Store norske leksikon Airbus A350 XWB Airbus A380 Boeing 777